text.text: موقع واب يعبر على أفكار وعقيدة ومشروع الحركة القومية التونسية
text.text_idx: #000000
text.text: الرئيسيةسياسةالثورة في الفكر القومي التونسي: كيفاش نخزرو للثورة؟ (4)
text.text_idx: #000006
text.text: الثورة في الفكر القومي التونسي: كيفاش نخزرو للثورة؟ (4)
text.text_idx: #000007
text.text: مجلة القومية التونسية
text.text_idx: #000008
text.text: .1 آش معناها الثورة ؟
text.text_idx: #000009
text.text: الثورة هي بكل بساطة “هدم نظام” ، و أي ثورة في أي مجال تجي تهدم النظام السايد فيه. كيف نقولو تهدمو معناها انها تهد الأسس الي قايم عليها . مهما كان هذا النظام : سياسي أو اقتصادي أو إجتماعي أو ديني أو قيمي أو علمي... فإنو الثورة هي بيدها تجي تهد الأسس بتاعو و اكاك يطيح و ينتهي .
text.text_idx: #000010
text.text: لهنا يجي الانطباع المباشر: الثورة هدامة،ايه هدامة رغم كل الانطباعات و الأحكام السلبية حول مصطلح هدامة فانو هو الجوهر الثوري أما السؤال علاش الثورة ؟؟؟
text.text_idx: #000011
text.text: أي ثورة تصير في أي مجال راهي ضرورة لأنو النظام السايد فيه فقد مبررات وجودو و أصبح حاجز قدام التقدم. لذا اصبح لازمو يطيح باش يخلي مجال لنظام جديد و أفق جديد.
text.text_idx: #000012
text.text: على هذاكا نلاحظو انو في المجالات العلمية و التقنية كلمة ثورة دارجة علخر علاش ؟؟ لأنو النظريات العلمية و التقنيات فقدت اضافاتها والفكر تجاوزها لذا لازم ثورة تهدها و تحل المجال قدام الجديد الأرقى و الأصح .
text.text_idx: #000013
text.text: و كيف كيف في كل الثورات السياسية و الاجتماعية ، الثورة تهد القديم لأنو في بلاصتو يتبنا الجديد. الثورة هكا ديما لازمها تمشي للأسس الي قايم عليها النظام و تهدها تماما و الا فإنها تفشل و يعاود النظام ينتج روحو و أصلا يولي اقوى من قبل .
text.text_idx: #000014
text.text: في كل فعل ثوري ثما أسس هي المقصودة موش المظاهر، و لذا اي ثورة تحتاج للفكر بش تعرف وين تضرب و الا فإنها تدخل في حيط و تنهار سريعا و تقعد مجرد احلام و ذكريات توجع .
text.text_idx: #000015
text.text: .2 كيفاش يرا الفكر القومي التونسي تونس المثالية ؟
text.text_idx: #000016
text.text: الفكر القومي التونسي هوا في البداية و في النهاية مشروع للأمة ، مشروع عام يلم كل أوجه الحياة القومية : سياسية ، اقتصادية ، اجتماعية في البداية و من بعد : دينية ، علمية ، فنية ،رياضية و زادا اخلاقية . لذا فانو مشروع لروح الأمة .هكا الفكر القومي التونسي عندو رؤية لتونس المثالية او تونس كيما لازمها تكون و لهنا الفكر القومي هوا صياغة مجردة للطموح التونسي الحر .
text.text_idx: #000017
text.text: الامة التونسية كيف كل الأمم الحية لازم يكون عندها طموح في الفعل التاريخي ، الفعل بكل مناحيه السياسية و الحضارية مامعناه انو تونس المثالية لازمها تكون :
text.text_idx: #000018
text.text: ب. ثانيا مفكرة:ايه نعم مفكرة تونس لازمها تكون امة مفكرة تقرا و تبحث و تتسائل و تنتج فلسفة و علم و تبدع و تنتج فنون ، تونس لازمها تنتج ثقافة حقيقية عندها قيمتها الانسانية و هكا تتحرر برسمي من التبعية و تعرف كيفاش تتموقع و تبني روحها و تخطط لمستقبلها و الاهم هكا تولي بالرسمي قوة مستقبلية لأنو الأمة الي فكرها حر تتقدم لقدام و تتحرر من كل المخاوف و العقد التاريخية و تتجاوز العجز و الذل .
text.text_idx: #000020
text.text: ج. فاعلة عالميا :للنا الامة التونسية لازمها توعا بحقها وواجبها في الفعل خارج الحدود، ايه نعم الامة الحرة و القوية مطالبة انها تتقدم في الخارج و تنشر فيه سيادتها ، تدافع فيه على مصالحها و تنشر قيمها و ثقافتها . الامة الي تمن بالمبادئ الي تقوم عليهم من واجبها نشرهم في العالم ، من واجب تونس نشر المدنية و الحضارة في العالم المتخلف ايه من واجبها انقاذو من المصالح الخارجية الي تحبو يقعد متخلف بش تستغلو . لازم تونس تولي في المستقبل قايدة في العالم. ايه ايه لازم مستقبل تونس تكون من قادة العالم و كان لزم تقود .
text.text_idx: #000021
text.text: .3 الفكر القومي التونسي هو ثورة :
text.text_idx: #000022
text.text: القومية التونسية بما انها فكر حر و عندها ارادة بناء الامة على اسس جديدة و صلبة و دايمة . لذلك فإنها تتواجه بجملة من الحواجز و العراقيل، لهنا مهمتها الاولى انها تزيحهم من امامها و تنسفهم من جذورهم ، لهنا يولي من واجبها انها تدمر النظام الي مبرك تونس و مخليها لتالي.و هكا الفكر القومي التونسي هوا #ثورة اولا و #بناء ثانيا .اما السؤال: الفكر القومي التونسي هوا ثورة على شنوة ؟؟؟
text.text_idx: #000023
text.text: أولا : ثورة على الجهل :اول شي ثورتنا هي على الجهل : الجهل بتونس و العالم زادا .الفكر القومي التونسي قايم على اسس حقيقية لذلك يتنافا تماما مع كل المسلمات و البديهيات الغالطة و مع كل الاكاذيب الي تحكم العقل التونسي .و هاذا علاش سيواجه الفكر القومي التونسي : الجهل و يحارب كل المغالطات و الاحكام المسبقة و الانطباعات السلبية الي فاعلة في حياتنا و شادتنا لتالي .
text.text_idx: #000024
text.text: ثانيا: ثورة على الخوف:ايه لهنا نجيو لأهم عامل نفسي معطلنا : الخوف..الخوف من كل شي ، الخوف من الاخرين ، الخوف من رواحنا ، الخوف الي مخلينا ديما في موقع الانتظار و الي مخلينا ديما نتمنو في الحلول السحرية و نستنو في ابطال منقذين . الخوف الي شال حركتنا تماما و خانق كل المبادرات المبدعة في حياتنا ، لهنا القومية التونسية باش تحاربو بدون هوادة و تنظف النفسية التونسية منو ، الفكر القومي التونسي فكر شجاع يؤمن انو الشجاعة قيمة روحية و ضرورة حيوية للأفراد و الأمم و الانسانية و الحياة بيدها .
text.text_idx: #000025
text.text: ثالثا: ثورة على العجز :الفكر القومي يؤمن بالفعل و لذا فانو يحارب و يحارب دايما في كل مبررات العجز.و بالطبيعة يثور على سلوك الركشة و حب الراحة الي ولا معشش في العقل التونسي و مخلينا ديما في وضع التقليد و التبعية.نهضتنا القومية و اصلا حتى من النهضة الفردية تتطلب الجهد و العرق و التضحية و لازم نطيحو و نقومو مع الدنيا و ما نبركوش. و لهنا يجي الفكر القومي الي ناوي يقود الأمة في نهضتها و لذا لازم عليه يكون ثورة على العجز.
text.text_idx: #000026
text.text: رابعا: ثورة على الفساد :للنا مسألة واضحة و ما تحتاجش برشا تفسير ، الفساد هوا العدو اللدود للأفراد و المجتمعات و الامم. و طبيعة الفكر الحر إنو يحاربو لأسباب مبدئية، و زيد لأنو الفساد هو الممول الرئيسي للجهل و للخوف و العجز. لأنو مستفيد من الاوضاع الحالية و عايش منها ،عايش من دم الأمة و يمص في ثرواتها و يتاجر بتراثها و يدمر في مستقبل أولادها .
text.text_idx: #000027
text.text: خامسا: ثورة على التبعية:و كيف كيف لهنا الامر ماهوش محتاج تفسير كبير ، فكر قومي معنها حر مستقل و لذا فإنو يحارب كل انواع التبعية للخارج و خاصة الارتهان السياسي و الاقتصادي ليه الي نعبرو عليه بالعمالة ، القومية التونسي ستحارب كل العملاء لأي كيان اجنبي.العملاء هاذم الي في ادنى المستويات يرفضو تماما و يحاربو اصلا فكرة القومية التونسية و لهنا فانهم يتغذاو من الجهل ، الخوف و العجز و يعاودو ينتجوهم بالفكر السايد الي مسيطرين عليه .
text.text_idx: #000028
text.text: سادسا: ثورة على القيم الاجتماعية السلبية :المجتمع التونسي في عصور التخلف الي مزال عايش فيها طور و استورد قيم سلبية و عطاها مكانة في حياتو كيما الطمع ، النفاق ، المظاهر ، الكذب ، الميوعة ، التشبه بالشرق و الغرب و غيرها ، هذا الكل يساهم في انتاج الفساد السياسي و الاجتماعي و يساهم اصلا في تبريك الهمة و في بنيان افراد فاسدين و الاهم انو يرهن مجتمع كامل في السلوك الاستهلاكي و يقتل فيه الفعل الانتاجي لذا فانو الفكر القومي التونسي يثور ضد كل القيم السلبية و بالذات الاجتماعية و يرفضها من جذورها لأنو ضرورة كل نهضة لازم تكون نهضة اخلاقية.
text.text_idx: #000029
text.text: 4. مراحل الثورة الفكرية في العقيدة القومية التونسية :
text.text_idx: #000030
text.text: الفكر القومي التونسي هو قبل كل التمشيات العملية ، فكر و ثورتو الأولى هي ثورة فكرية يهدم كل اسس الفكر السايد بش تخلي بلاصة نظيفة لفكر حقيقي ، حر و تونسي .لذا فانو بش يكون مبني على اسس صحيحة لازمو يمر بمراحل ضرورية ..
text.text_idx: #000031
text.text: ـــ المرحلة الثانية : التحليل و النقد :لهنا نشرحو العقل التونسي ، المجتمع التونسي و الدولة التونسية نفهمو كل عوامل الضعف و تطوراتو ، نفهمو كل عملياتو الداخلية و نفككوه لادنى المستويات و هكا نوصلو لتشخيص الحالة التونسية على اساس علمي بعيدا عن الخزعبلات المستوردة.
text.text_idx: #000033
text.text: هذه وحدة من سلسلة تحليل الثورة التونسية،لقرائة السلسلة كاملة > من الثورة العفوية إلى الثورة الفكرية (PDF)
text.text_idx: #000035
text.text: الرد الجذري على اللوم السطحي للقومية التونسية
text.text_idx: #000036
text.text: الحنين الى عهد بن علي، الرجعية السياسية و القومية التونسية
text.text_idx: #000039
text.text: تابعنا على الفيسبوك
text.text_idx: #000044
text.text: جميع الحقوق محفوضة لمجلة القومية التونسية 2021 Cream Magazine by Themebeez
text.text_idx: #000045